寄餘干徐隠甫
作者：黄庭堅
朝代：宋

paragraphs: 江行長邅回，風水憂索米。
相逢解人頤，高士徐孺子。
鸕鷀葭葦間，煮茗當酌醴。
夜船餉蒸鵝，白髮厭甘旨。
東江始分風，苔網饋百紙。
遣兵夜賦詩，月冷石齒齒。
別來星環天，再見艷桃李。
寄聲良勞勤，報我闕雙鯉。
但聞佳邑政，杻械生菌耳。
頗聞延諸儒，破訟作詩禮。
顧予白下邑，庭聚雨前蟻。
珥筆誦漢章，錐刀爭未已。
初無得民具，名實正爾爾。
願聞庖丁方，江湖天到水。
遙知解千牛，袖手笑血指。
書來儻垂教，改事從此始。